Franski kvikmyndaleikarinn Jean-Paul Belmondo er látinn 88 ára að aldri. Hann var í hópi stærstu stjarna Frakklands á síðustu öld og lék í kvikmyndum allt fram á áttræðisaldurinn.
Belmondo fæddist 9. apríl 1933 í Neuilly-sur-Seine, úthverfi Parísar. Hann reyndi fyrir sér sem hnefaleikari en sá ferill varð stuttur því fljótlega ákvað hann að snúa sér að leiklistinni.
Belmondo skaust nánast á einni nóttu upp á stjörnuhimininn árið 1960 í kvikmynd Jean-Luc Godard, À Bout de Souffle eða Lafmóður eins og hún hét í íslenskri þýðingu þegar hún var sýnd á franskri kvikmyndahátíð í Háskólabíói fyrir réttum áratug. Þar varð hann, ásamt leikkonunni Jean Seberg, táknmynd ungrar og uppreisnargjarnrar kynslóðar, ekki ósvipað James Dean í Bandaríkjunum. Um leið urðu þau tvö einskonar andlit frönsku nýbylgjunnar í kvikmyndagerð en áðurnefnd kvikmynd er ein af fyrstu og helstu verkum þess tímabils.
Ferill hans spannaði næstum 55 ár og helst lék hann í spennu- og gamanmyndum. Jean-Paul Belmondo var tvíkvæntur, jafnoft fráskilinn og eignaðist hann fjögur börn.